《晚立有作》
宋代·赵蕃

朝晖熏我肌，不饮类酣适。
夕阴惨我颜，所抱非隐戚。
昼夜无集机，日月布常职。
浮生任变灭，二者互出没。
汝忧何从生，汝喜何自得。
阴晴况莫料，暄暖难屡必。
顾虽甚蒙昧，讵敢规造物。
衾裯欠宵具，薪炭乏预积。
未免形语言，宁知见颜色。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。